དེའང་གནས་ལྔ་རིག་པའི་མ་ཧཱ་པཎྚི་ཏ་སི་ཏུ་ཆོས་ཀྱི་འབྱུང་གནས་སམ་སྨན་རྒྱལ་བསྟན་པའི་ཉིན་བྱེད་མཆོག་ནི་ཨ་ཏ་རོང་དུ་འབྲུག་སྒྲས་ནམ་མཁའ་ཁྱབ༔མདོ་ཁམས་ཤར་ཕྱོགས་ཞྭ་ཁྲ་ཅན་གྱིས་གང་༔བཀའ་བརྒྱུད་བསྟན་པ་ཉི་ཞུར་ཙམ་ཞིག་འབྱུང་༔ཞེས་སོགས་འཁྲུལ་མེད་ལུང་གིས་བསྔགས་པ་ལྟར་མདོ་ཁམས་སྡེ་དགེའི་མངའ་ཁུལ་བྱང་བཀྲ་ཤིས་ཨ་ཏ་རོང་ངམ་ཨ་ལོ་ཁབ་སྟེང་དིང་རིང་སྒང་དུ་རབ་བྱུང་བཅུ་གཉིས་པའི་ལྕགས་འབྲུག་ལོར་སྐུ་འཁྲུངས།རྒྱལ་མཆོག་བཅུ་གཅིག་པ་ཡེ་ཤེས་རྡོ་རྗེས་སི་ཏུའི་སྤྲུལ་སྐུར་ངོས་འཛིན་གནང་།ཞྭ་དམར་བརྒྱད་པ་དཔལ་ཆེན་ཆོས་ཀྱི་དོན་འགྲུབ་མཆོག་གིས་ཀརྨ་པ་བྱང་ཆུབ་རྡོ་རྗེ་དང་ལྷན་དུ་མཚུར་མདོ་བོ་ལུང་གི་གདན་སར་མཐིང་དམར་གྱི་ཅོད་པཎ་སོ་སོར་བསྒྲོན་ཏེ་གསེར་ཁྲི་ལ་མངའ་གསོལ།དེ་ནས་ཨ་ལོ་བླ་མ་ཀུན་མཁྱེན་དང་།ཞྭ་དམར་བརྒྱད་པ།དེའུ་དམར་པཎ་ཆེན་བསྟན་འཛིན་ཕུན་ཚོགས།ཀཿཐོག་རིག་འཛིན་ཆེན་པོ་རྡོ་རྗེ་ཚེ་དབང་ནོར་བུ་སོགས་དབུས་གཙང་ཁམས་གསུམ་གྱི་མཁས་དབང་དུ་མའི་ཞབས་པད་བསྟེན།སྒྲ་རྩིས་ཚད་མ་བཟོ་གསོ་སོགས་རིག་གནས་དང་།དབུ་ཕར་འདུལ་མཛོད་སོགས་མདོ།བདེ་དགྱེས་གསང་གསུམ་ཕྱག་ཆེན་ཆོས་དྲུག་སོགས་རྒྱུད་སྡེ་མན་ངག་ཀུན་ལ་གསན་བསམ་མཐར་ཕྱིན་ཏེ་མཁས་གྲུབ་ཀུན་གྱི་རྒྱལ་པོར་གྱུར།པཎྚི་ཏ་ཛ་ཡ་མངྒས་ཁྱོད་འདྲ་བ་འཕགས་ཡུལ་དུ་ཡོད་ན་གདུགས་དཀར་པོ་བདུན་ཙམ་འཕུབ་དགོས་པའི་བསྟོད་བསྔགས་མཛད།གདན་ས་ཆེན་མོ་དཔལ་སྤུངས་ཐུབ་བསྟན་ཆོས་འཁོར་གླིང་གསར་འདེབས་དང་སྡེ་དགེའི་བཀའ་འགྱུར་གྱི་ཞུ་ཆེན་མཛད།མཚུར་ལུགས་སྐར་རྩིས་རིག་པའི་སྲོག་རྒྱུན་མཐུད་དེ་དཔལ་སྤུངས་ལོ་ཐོ་གསར་སྤེལ་གནང་།ཟུར་ལུགས་གསོ་རིགས་དར་སྤེལ་བཏང་བ་དང་རྒྱ་བོད་ཀྱི་སྨན་པ་གྲགས་ཅན་གང་གིས་ཀྱང་ངོས་མ་ཟིན་པའི་རྩྭ་སྨན་རིགས་བརྒྱ་ལྷག་ངོས་འཛིན་གནང་།རབ་བྱུང་བཅུ་གསུམ་པའི་མེ་ཕག་༡༧༤༧་ལོར་སྡེ་དགེའི་ཆོས་རྒྱལ་ཆེན་པོ་བསྟན་པ་ཚེ་རིང་མཆོག་གིས་སྦྱིན་བདག་གནང་བ་ལྟར་ཛམ་ཐོག་ནོར་བུའི་ཆོས་གླིང་དུ་དངུལ་ཆུ་བཙོ་བཀྲུ་ཆེན་མོ་དང་རིན་ཆེན་རིལ་ནག་ཆེན་མོ་སོགས་ཀྱི་སྦྱོར་བ་རྒྱ་ཆེར་གནང་།མདོ་དབུས་ཁམས་གསུམ་གྱི་སྨྱུག་ཐོགས་པ་གྲགས་ཅན་ལྔ་བཅུ་ལྷག་ཙམ་བསྡུས་ཏེ་ཡི་གེའི་འབྲི་རྩལ་གྱི་ལེགས་ཆ་ཅི་རིགས་མཉམ་དུ་བསྡུས་ནས་སྡེབ་བྲིས་གསར་བཏོད་དང་རང་བློས་གསར་སྤྲོས་ཀྱིས་སྒར་ལུགས་གསར་མའི་སྲོལ་ཕྱེས་ཏེ་ཕྱག་རིས་ཞལ་ཐང་དང་ཕྱག་བཟོས་ལྡེར་ཚོ་བརྒྱ་ཕྲག་མང་པོ་ཕྱི་རབས་འགྲོ་བའི་དད་པའི་རྟེན་དུ་བསྐྲུན་པ་སོགས་མཛད་རྗེས་ཤིན་ཏུ་ཆེ།དེ་ལྟར་བོད་ཡུལ་ཀུན་དང་།རྒྱ་སོག་ཧོར་འཇང་།བལ་པོ་འབྲུག་པ།རྒྱལ་རོང་ཡུན་ནན་སོགས་རྒྱལ་ཁག་དང་ཡུལ་སྡེ་མང་པོར་བསྟན་འགྲོའི་དོན་རྒྱ་ཆེར་མཛད་དེ་དགུང་གྲངས་དོན་དྲུག་པའི་ཤིང་རྟ་ལོར་དགོངས་པ་ཆོས་ཀྱི་དབྱིངས་སུ་ཐིམ།གསུང་འབུམ་དཔལ་སྤུངས་སྤར་མ་མདའ་ཚད་མ་གླེགས་བམ་བཅུ་བཞི་དང་།སློབ་མའི་གཙོ་བོ་ཀརྨ་པ་བཅུ་གསུམ་པ་དང་ཞྭ་དམར་བཅུ་པ།དབོན་པོ་ཀརྨ་ངེས་ལེགས།ཁམས་སྤྲུལ་ཆོས་ཀྱི་ཉི་མ།འབེ་ལོ་ཙཱ་པ་ཚེ་དབང་ཀུན་ཁྱབ།གླིང་སྨན་བཀྲ་ཤིས་འབུམ།ཀར་ཤོད་ཀརྨ་བཀྲ་ཤིས།ཞབས་དྲུང་མདོ་མཁར་བ་ཚེ་རིང་དབང་རྒྱལ།བལ་པོའི་པཎྚི་ཏ་རཏྣ་མུ་ནི།སིཾ་ཧེ་ཤྭ་ར།ས་མནྟ་བྷ་དྲ་སོགས་ཤིན་ཏུ་མང་ངོ་།།